
LIETUVOS RESPUBLIKOS SEIMO

PETICIJŲ KOMISIJA

LIETUVOS RESPUBLIKOS SEIMO PETICIJŲ KOMISIJOS 2012 METŲ DARBO

ATASKAITA

Lietuvos Respublikos Seimo Peticijų Komisija – tai nuolatinė Seimo komisija, sudaryta vadovaujantis Peticijų įstatymo (Žin., 1999, Nr. 66-2128) 18 straipsniu, skelbiančiu, kad „Peticijų komisijos turi būti sudarytos iki 1999 m. spalio 1 d. Peticijų komisijos pradeda veikti nuo 1999 m. spalio 1 d.“.

Pagal Peticijų įstatymo 6 straipsnio 3 dalį Lietuvos Respublikos Seimo Peticijų komisiją sudaro ir jos nuostatus tvirtina Seimas Seimo statuto nustatyta tvarka. 
Atsižvelgus į tai, Seimo statuto 25 straipsnio 2 dalyje taip pat buvo nustatyta, kad „Seime sudaromos nuolat veikiančios Etikos ir procedūrų komisija, Peticijų komisija, Operatyvinės veiklos parlamentinės kontrolės komisija ir kitos komisijos“.
XI kadencijos Seimo Peticijų komisija (toliau – Komisija), sudaryta 2008 m. lapkričio 18 d. Seimo nutarimu Nr. XI-13 (Žin., 2008, Nr. 173-6380) ir vadovaujama Seimo narės Danutės Bekintienės, dirbo iki 2012 m. lapkričio 15 d. 2012 m. joje dirbo 9 Seimo nariai: Danutė Bekintienė, Edmundas Jonyla, Jonas Kondrotas, Antanas Nedzinskas, Milda Petrauskienė, Raimondas Šukys, Justinas Urbanavičius, Ona Valiukevičiūtė, Pranas Žeimys.

2012 m. lapkričio 16 d. naujai išrinktas Seimas susirinko į pirmąjį posėdį, o lapkričio 27 d. Seimo nutarimu Nr. 24 „Dėl Lietuvos Respublikos Seimo Peticijų komisijos sudarymo“ (Žin., 139-7112) buvo sudaryta naujos Seimo kadencijos Seimo Peticijų komisija iš 8 Seimo narių: Mindaugo Basčio, Vidos Marijos Čigriejienės, Petro Čimbaro, Vytauto Kamblevičiaus, Juzefo Kvetkovskio, Mildos Petrauskienės, Audronės Pitrėnienės ir Egidijaus Vareikio. 2012 m. gruodžio 4 d. Seimo nutarimu Nr. 38 „Dėl Lietuvos Respublikos Seimo komisijų pirmininkų ir jų pavaduotojų patvirtinimo“ (Žin., Nr. 142-7308) Komisijos pirmininku buvo paskirtas Petras Čimbaras, o jo pavaduotoja – Vida Marija Čigriejienė.
Komisija ir 2012 m. savo darbą grindė Lietuvos Respublikos Konstitucija, taip pat Peticijų įstatyme (Žin., 1999, Nr. 66-2128) nustatytais uždaviniais, tikslais bei vadovavosi Komisijos nuostatų (Žin., 1999, Nr. 98-2815) ir Seimo statuto nustatyta tvarka.

Lietuvos Respublikos Konstitucijos 33 straipsnio 3 dalyje skelbiama, kad piliečiams laiduojama peticijos teisė, kurios įgyvendinimo tvarką nustato įstatymas. Toks įstatymas buvo priimtas 1999 m. liepos 7 d. Šiame įstatyme nustatyta, kad „peticijų komisijos – nuolatinės komisijos, kurios sprendžia kreipimosi pripažinimo peticija bei peticijų priėmimo nagrinėti klausimus, jas nagrinėja ir pateikia išvadas dėl peticijoje išdėstytų reikalavimų ir siūlymų tenkinimo“.
Šiame įstatyme taip pat nustatyta, kad peticijos teisė – tai yra teisė kreiptis į Seimą, Vyriausybę ar savivaldybės institucijas su siūlymais ir reikalavimais, kurių įgyvendinimui reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą. 

Lietuvos Respublikos Konstitucinis Teismas 2006 m. sausio 26 d. nutarime „Dėl Peticijų įstatymo 10 straipsnio 1 dalies 2 punkto, 10 straipsnio 4 dalies ir 16 straipsnio atitikties Lietuvos Respublikos Konstitucijai“ pažymėjo, kad „konstitucinė peticijos teisė – viena iš teisių, kurias įgyvendindami piliečiai gali dalyvauti valdant savo šalį. Lietuvos, kaip ir daugelio Europos valstybių, teisės sistemose peticija paprastai suprantama kaip individualus ar kolektyvinis kreipimasis į viešosios valdžios institucijas, kuriame yra išdėstytas reikalavimas (siūlymas) spręsti tam tikrą ne tik pareiškėjui, bet ir visai visuomenei ar jos daliai svarbų klausimą, kai reikia pakeisti, papildyti ar pripažinti netekusiu galios galiojantį arba priimti naują teisės aktą“, t. y. peticijos esmę sudaro ne teisės akto projekto teikimas, bet reikalavimas (siūlymas) spręsti tam tikrą klausimą (svarbų jam ar visai visuomenei, ar jos daliai). Minėtame Konstitucinio Teismo nutarime taip pat pažymėta, kad „Konstitucijos 33 straipsnio 2 dalyje įtvirtintos piliečių teisės kritikuoti valstybės įstaigų ar pareigūnų darbą, apskųsti jų sprendimus negalima tapatinti su Konstitucijos 33 straipsnio 3 dalyje įtvirtinta piliečių peticijos teise: kiekviena iš šių teisių turi savo, tik jai būdingą turinį; tai suponuoja inter alia skirtingą šių teisių įgyvendinimo tvarką, taip pat kai kuriuos jų gynimo ypatumus“. 

Nagrinėjant peticijos teisę, Lietuvos konstitucinėje teisėje taip pat labai svarbu ją atskirti nuo asmens skundo, pareiškimo ar pasiūlymo, taip pat nuo piliečių įstatymų leidybos iniciatyvos teisės, kurių nagrinėjimo tvarką nustato kiti įstatymai ir teisės aktai.  
Šioje ataskaitoje pateikiama 2012 m. Komisijos nagrinėtų kreipimųsi ir peticijų analizė, taip pat pridedama Komisijos 2012 m. nagrinėtų kreipimųsi ir peticijų bei dėl jų priimtų sprendimų lentelė.


Komisijos nuostatai skelbia, kad „Komisijos posėdžiai organizuojami taip, kad būtų užtikrinti kreipimųsi ir peticijų nagrinėjimo terminai“. Vadovaujantis šia nuostata, 2012 m. buvo sušauktas 21 Komisijos posėdis. 2011 m. Komisija surengė 20 posėdžių, 2010 m. – 15, 2009 m. –  19, 2008 m. – 18, 2007 m. – 19, 2006 m. – 26.


2012 m. buvo gauta 41 kreipimasis ar peticijos. Juose buvo suformuluotas  81 pasiūlymas ar reikalavimas. Palyginimui pateikiama lentelė, kurioje nurodomi duomenys apie tai, kiek kreipimųsi ir peticijų buvo gauta 2001–2012 m., taip pat kiek pasiūlymų ir reikalavimų buvo juose suformuluota.

	Metai
	Gauta kreipimųsi ar peticijų
	Juose pateikta pasiūlymų ir reikalavimų

	2001
	47
	113

	2002
	42
	59

	2003
	33
	53

	2004
	15
	19

	2005
	38
	91

	2006
	56
	100

	2007
	26
	71

	2008
	19
	41

	2009
	39
	116

	2010
	25
	62


	2011
	214
	263

	2012
	41
	81


Nors dar 2008 m. Seimas pakeitė Peticijų įstatymą taip, kad kreipimąsi (peticiją) galima paduoti ne tik tiesiogiai, siųsti paštu, bet ir elektroniniu būdu, tik 2011 m. Komisija pirmą kartą gavo elektroniniu būdu pateiktą kreipimąsi. Iki tol tokių atvejų nebuvo. Ir 2011 m., ir 2012 m. tokiu būdu kreipimusis teikė tik pareiškėjas Antanas Algimantas Miškinis.
2012 m. visus kreipimusi pateikė Lietuvos Respublikos piliečiai, sulaukę pilnametystės. Visus kreipimusi pateikė patys pareiškėjai, o ne per atstovą.  
2011 m. kreipimusi (peticijas) daugiausia teikė vienas pilietis, tačiau 11 kreipimųsi „Dėl minimalios mėnesinės algos ir bazinės pensijos dydžių didinimo“ pasirašė per 4000 pareiškėjų. Kreipimąsi „Dėl Lietuvos Respublikos biokuro, biodegalų ir bioalyvų įstatymo pakeitimo“ pasirašė 1326 pareiškėjai. Kartu reikia pažymėti, kad tuo atveju, kai kreipimąsi pasirašo daug piliečių, jie dažnai pateikia netikslius savo asmens duomenis: nenurodo gyvenamosios vietos adreso, asmens kodo ir kt.  


Daugumoje kreipimųsi buvo pateikta po 1 ar kelis pasiūlymus. 


Iš 41 gauto kreipimosi 31 buvo pripažintas peticija, ir jos buvo priimtos nagrinėti. Tokiu būdu, peticijomis buvo pripažinta 75,6 % visų gautų kreipimųsi. Tai labai didelis procentinis dydis, nors 2011 m. peticijomis buvo pripažinta net 92.52 % kreipimųsi. Komisija pripažino peticijomis: 2010 m. – 40 % kreipimųsi,   2009 m. – 53.85 %,  2008 m. – 42.11 %, 2007 – 53.85 %, 2006 m. – 26.78 %, 2005 m. – 23.68 %, 2004 m. – 26.7 %, 2003 m. – 18 %, 2002 m. – 21.42 %, 2001 m. – 31.91 %.

Kartu reikėtų  pažymėti, kad 11 kreipimųsi „Dėl minimalios mėnesinės algos ir bazinės pensijos dydžių didinimo“, vadovaudamasi Peticijų įstatymo 9 straipsnio 5 dalimi, sujungė į vieną ir nagrinėjo kaip vieną kreipimąsi, pripažino peticija ir priėmė ją nagrinėti. Tokiu būdu Seimui buvo teikiama viena išvada dėl šių visų kreipimųsi. Manto Lukošiaus ir Gedimino Kontenio kreipimaisi   „Dėl Lietuvos Respublikos baudžiamojo kodekso 65 straipsnio pakeitimo“ taip pat buvo sujungti į vieną ir nagrinėjami kaip vienas kreipimasis.
Daugiausia kreipimaisi peticijomis nebuvo pripažinti todėl, kad juose pateikti pasiūlymai galimai prieštaravo Lietuvos Respublikos Konstitucijai, taip pat kreipimesi pateikti pasiūlymai  buvo nepagrįsti ir buvo piktnaudžiaujama peticijos teise (Peticijų įstatymo 9 straipsnio 3 dalies 4 punktas). Kai kuriuose kreipimusi buvo pateikti pasiūlymai, kurių tenkinimas pažeistų kitų asmenų teises. Manto Gofmano, Jurijaus Stankevičiaus ir Sauliaus Karpičio kreipimaisi „Dėl Lietuvos Respublikos baudžiamojo kodekso 65 straipsnio pakeitimo“ nebuvo pripažinti peticijomis, vadovaujantis Peticijų įstatymo 9 straipsnio 3 dalies 5 punktu: kreipimasis nepripažįstamas peticija, jei „peticijų komisija per kalendorinius metus dėl tų pačių reikalavimų ir siūlymų, išdėstytų kreipimesi, jau yra priėmusi sprendimą“.
Iki 2010 m. gana nemažai kreipimųsi teikė visuomeninės organizacijos, asociacijos ir kiti juridiniai asmenys, tačiau 2010–2012 m. juridiniai asmenys kreipimųsi praktiškai nebeteikė, nes Komisija visada nuo pat jos darbo pradžios 1999 m. pabaigoje laikėsi tos nuostatos, kad peticijos teisę turi tik piliečiai, kaip nustatyta Lietuvos Respublikos Konstitucijos 33 straipsnio 3 dalyje, o ne juridiniai asmenys.

2012 m. baigtos nagrinėti visos 2012 m. gautos peticijos. Peticijų įstatymas reikalauja išnagrinėti peticijas operatyviai, draudžiama vilkinti peticijų nagrinėjimą. Visos peticijos turi būti išnagrinėtos ne vėliau kaip per 90 kalendorinių dienų nuo sprendimo priimti peticiją nagrinėti priėmimo dienos. 
31 peticija  buvo išnagrinėta ir dėl jose pateiktų pasiūlymų buvo  priimti sprendimai bei teiktos Seimui išvados dėl jų tenkinimo ar atmetimo. 

13 peticijų pateikti pasiūlymai Komisijos buvo atmesti bei, vadovaujantis Peticijų įstatymo 12 straipsnio 3 dalimi, buvo priimti sprendimai teikti Seimui išvadas dėl jose pateiktų pasiūlymų atmetimo. Visiems šiems Komisijos sprendimams Seimas pritarė ir priėmė Seimo protokolinius nutarimus atmesti peticijose pateiktus pasiūlymus. Šie Seimo sprendimai, remiantis Peticijų įstatymo 16 straipsniu, yra galutiniai ir neskundžiami.

Komisija priėmė sprendimus tenkinti keturiose peticijose pateiktus pasiūlymus.

Komisija, manydama, kad dabartinis teisinis reguliavimas nepagrįstai riboja asmenų, neturinčių aukštojo teisinio universitetinio išsilavinimo, teisę į darbą ir pažeidžia Lietuvos Respublikos Konstitucijoje įtvirtintą teisėtų lūkesčių apsaugos principą, 2012 m. birželio 6  d. priėmė sprendimą tenkinti Rūtenio Šerio peticijoje pateiktą pasiūlymą  papildyti  Lietuvos Respublikos civilinio proceso kodeksą nuostata, „numatančia  LR CPK 56 straipsnio 2 dalies įsigaliojimą nuo 2018 metų spalio 1 d., t.y. po šešerių metų nuo Lietuvos Respublikos civilinio proceso kodekso pakeitimo ir papildymo įstatymo Nr. XI-1480 įsigaliojimo“ ir teikti Seimui išvadą dėl pasiūlymo tenkinimo. 
Seimas pritarė Komisijos išvadai, priimdamas Seimo protokolinį nutarimą tenkinti pasiūlymą.
Atsivelgusi į tai ir vadovaudamasi Peticijų įstatymo 12 straipsnio 3 dalimi, Komisija parengė ir užregistravo Lietuvos Respublikos civilinio proceso kodekso  pakeitimo ir papildymo įstatymo 387 straipsnio papildymo įstatymo projektą Nr. XIP-4655. 
Komisija 2012 m. gegužės 16 d.  priėmė sprendimą tenkinti Antano Algimanto Miškinio peticijoje „Dėl Lietuvos Respublikos energetikos įstatymo 16 straipsnio nuostatų pakeitimo“ pateiktą pasiūlymą iš Lietuvos Respublikos energetikos įstatymo  16 straipsnio 1 dalies išbraukti nuostatą, kad „Energetikos įmonės, tiekiančios šilumą daugiabučiams namams, šilumą tiekia namams ir (ar) butams, jeigu vartotojai nepageidauja kitaip“.

Tenkinti šį pasiūlymą Komisija nusprendė todėl, kad konkrečius šilumos ūkio veiklos teisinius pagrindus ir ypatumus reglamentuoja Lietuvos Respublikos šilumos ūkio įstatymas, o Lietuvos Respublikos energetikos įstatymas nustato tik bendruosius energetikos veiklos tikslus ir kryptis.

Seimas pritarė Komisijos išvadai, todėl buvo parengtas ir užregistruotas Lietuvos Respublikos  energetikos įstatymo 16 straipsnio pakeitimo įstatymo projektas Nr. XIP-4531.

2012 m. birželio 27 d. buvo nuspręsta tenkinti Rasos Paulavičienės peticijoje „Dėl Lietuvos Respublikos gyventojų pajamų mokesčio įstatymo 20 straipsnio pakeitimo“ pateiktą pasiūlymą Įstatymo 20 straipsnio 8 dalį  ir  papildomą neapmokestinamąjį pajamų dydį (toliau – PNPD) nuolatiniams Lietuvos gyventojams, auginantiems vaikus iki 18 metų, taip pat vyresnius, jeigu jie mokosi bendrojo ugdymo mokyklose, padidinti iki 1  Vyriausybės patvirtinto valstybės remiamų pajamų dydžio (toliau – VRPD). 

Komisija tokį sprendimą priėmė, manydama, kad būtina remti dirbančias šeimas, auginančias vaikus, ir atsižvelgdama į demografinę šalies situaciją,  

2012 m. birželio 30 d. Seimas pritarė šiai Komisijos išvadai ir priėmė Seimo protokolinį nutarimą tenkinti pasiūlymą.  

Atsižvelgus į tai, buvo parengtas ir užregistruotas Lietuvos Respublikos gyventojų pajamų mokesčio įstatymo 20 straipsnio pakeitimo įstatymo projektas Nr. XIP-4654.

Komisija taip pat nusprendė tenkinti Audronės Barauskienės, Petro Beinoro,  Raimondo Beniušio, Stasės Kasperavičienės, Lauros Mackevičienės, Petro Maldonio, Kęstučio Malinausko, Astos Nazarovienės, Eglės Volungevičiūtės, Alvytės Olekienės ir Artūro Slavinsko peticijoje „Dėl minimalios mėnesinės algos ir bazinės pensijos dydžių didinimo“  pateiktus pasiūlymus pakeisti:  
 „1) Lietuvos Respublikos Darbo kodekso 187 straipsnio pirmą dalį ir ją išdėstyti taip: „Minimali mėnesinė alga nuo 2012 metų liepos 1 d. negali būti mažesnė nei 1000 litų, vėliau ji turi būti indeksuojama ne mažiau, kaip Statistikos departamento skelbiamu suderintu vartotojų kainų indeksu ir ne rečiau, kaip kartą per kalendorinius metus. Konkretų jos dydį ir jį atitinkantį minimalųjį valandinį atlygį nustato Vyriausybė Trišalės tarybos teikimu. Jei tokio teikimo nėra, Vyriausybė minimalią algą indeksuoja pagal suderintą vartotojų kainų indeksą“;
2) Lietuvos Respublikos valstybinių socialinio draudimo pensijų įstatymo  13 straipsnį ir jį išdėstyti taip: „Valstybinės socialinio draudimo bazinės pensijos dydis nuo 2012 metų liepos 1 d. negali būti mažesnis nei 40 procentų minimalios mėnesinės algos. Atsižvelgdama į infliaciją ir minimalią mėnesinę algą, konkretų jo dydį ne rečiau, kaip kartą per kalendorinius metus nustato Vyriausybė.“

Tokį sprendimą Komisija priėmė, atsižvelgusi į tai, kad Lietuvoje gana didelis skurdo lygis,  manydama, kad būtina jį mažinti, skatinti bedarbius aktyviau ieškoti darbo, nes bedarbio pašalpa ir kitos socialinės išmokos kone didesnės nei minimali mėnesinė alga (toliau – MMA), taip pat į tai, kad padidinus MMA valstybė gautų daugiau pajamų, nes būtų sumokama daugiau mokesčių. Nedidelė MMA  sąlygoja ir didelę jaunų darbingų žmonių emigraciją.
Dėl šių pasiūlymų minėtų įstatymų pakeitimų projektai nebuvo parengti, kadangi tuo metu Seime buvo svarstomi kiti projektai, iš dalies tenkinantys pareiškėjų pasiūlymus. Šiuo metu MMA jau yra tokio dydžio, kokį siūlė pareiškėjai.
Taigi Seimui buvo pateikta 17 Seimo protokolinių nutarimų projektų ir išvadų dėl peticijose pateiktų pasiūlymų. Jose buvo detaliai išdėstyti motyvai, kodėl Komisija priėmė sprendimą atmesti ar tenkinti peticijose pateiktą (us) pasiūlymą (us).

Komisija 2012 m. gruodžio 19 d. priėmė sprendimą Antano Algimanto Miškinio kreipimąsi „Dėl Lietuvos Respublikos administracinių bylų teisenos įstatymo 23 straipsnio 1 dalies pakeitimo“ pripažinti peticija ir priimti ją nagrinėti. Joje pareiškėjas siūlė pakeisti  Lietuvos Respublikos administracinių bylų teisenos įstatymo 23 straipsnio 1 dalį taip, kad skundus ir prašymus administracinių ginčų komisijai galima būtų teikti elektroninės formos elektroninių ryšių priemonėmis,  tačiau 2012 m. gruodžio 20 d.  Seime buvo priimtas Lietuvos Respublikos administracinių bylų teisenos įstatymo 11, 12, 21, 22, 23, 24, 34, 37, 39, 50, 51, 53, 57, 61, 62, 64, 66, 68, 70, 71, 72, 73, 74, 75, 77, 78, 82, 83, 85, 87, 93, 101, 105, 106, 107, 110, 118, 119, 121, 129, 130, 131, 132, 134, 135, 137, 138, 142, 150, 155, 156, 157 straipsnių pakeitimo ir papildymo įstatymo 4, 5, 43, 52, 60 ir 61 straipsnių pakeitimo įstatymas Nr. XII-73 (Žin., Nr.153-7825), kuriuo  buvo nustatyta, kad skundai ir prašymai administracinių ginčų komisijai arba administraciniam teismui gali būti paduodami elektroninės formos elektroninių ryšių priemonėmis, t. y.  patenkintas pareiškėjo peticijoje pateiktas pasiūlymas. Atsižvelgus į tai, buvo priimtas sprendimas peticijos nebenagrinėti iš esmės.
Peticijų įstatymo 9 straipsnio 12 dalis nustato, kad „tuo atveju, kai kreipimasis pripažįstamas peticija ir priimamas nagrinėti, tačiau Seime, Vyriausybėje ar savivaldybės institucijose jau yra užregistruotas ar svarstomas teisės akto projektas, kuriame yra suformuluoti pareiškėjo peticijoje pateikti siūlymai ar reikalavimai, tokia peticija yra perduodama svarstyti kartu su minėtu teisės akto projektu“, tačiau 2012 m. tokio atvejo nebuvo.  Anksčiau tokių atvejų pasitaikydavo kasmet ir Komisija nuspręsdavo tokias peticijas perduoti Seimo komitetams, Seimo paskirtiems pagrindiniais, svarstant tuos projektus, kuriuose yra nuostatos, reikalingos pareiškėjų pateiktiems   pasiūlymams įgyvendinti, arba Seimo Posėdžių sekretoriatui, jeigu projektas būdavo dar tik užregistruotas ir komitetas dar Seimo nebūdavo paskirtas. 

2012 m.  Komisija gavo 2 kreipimusi iš Lietuvos Respublikos Vyriausybės Peticijų komisijos, nes pagal Peticijų įstatymo 9 straipsnio 1 dalį,  „jei kreipimasis yra pateiktas institucijai, kurios kompetencijai nepriklauso nagrinėti iškeltus reikalavimus ir siūlymus, peticijų komisija ne vėliau kaip per 4 darbo dienas nuo išsiaiškinimo, ar kreipimesi iškeltų reikalavimų ir siūlymų nagrinėjimas priklauso įregistravusios institucijos kompetencijai, dienos persiunčia kreipimąsi kompetentingai institucijai (Vyriausybės ar savivaldybių peticijų komisijoms) ir apie tai praneša pareiškėjui ar jo atstovui“.
Vadovaudamasi ta pačia Peticijų įstatymo nuostata ir atsižvelgusi į  tai, kad  valstybinių socialinio draudimo pensijų stažo skaičiavimo tvarką nustato Valstybinių socialinio draudimo pensijų skyrimo ir mokėjimo nuostatai, kuriuos savo nutarimu tvirtina Lietuvos Respublikos Vyriausybė, buvo priimtas sprendimas Edvardo Dargio kreipimąsi dėl pensijų skyrimo ir mokėjimo persiųsti Vyriausybės Peticijų komisijai išnagrinėti ir priimti sprendimą.  
Atsižvelgusi į tai, kad  Kauno savivaldybė yra AB „Kauno energija“ pagrindinis akcininkas, Vytauto Sirvydžio ir kitų pareiškėjų peticiją „Dėl Petrašiūnų elektrinės rekonstrukcijos, įrengiant kogeneracinę elektrinę, naudojančią biokurą, projekto Nr. EC-12-05 014“ Komisija persiuntė Kauno miesto savivaldybės Peticijų komisijai išnagrinėti  ta apimtimi, kur reikalaujama „nutraukti Petrašiūnų elektrinės rekonstrukcijos darbus ir jeigu jau siekiama tokiu tikslų, tai tokiu tikslų įgyvendinimui rasti kitą, labiau tinkamą vietą šio pobūdžio įmonei ir jokiu būdu ne Kauno mieste“ ir priimti sprendimą.
2012 m. pareiškėjai daugiausia teikė kreipimusi ir peticijas, kurių įgyvendinimui reikėtų keisti Lietuvos Respublikos darbo kodeksą ir Lietuvos Respublikos valstybinių socialinio draudimo pensijų įstatymą.
Komisija taip pat gavo 5 kreipimusi dėl Lietuvos Respublikos baudžiamojo kodekso 65 straipsnio pakeitimo, kuriuose buvo pateiktas pasiūlymas pakeisti Lietuvos Respublikos baudžiamąjį kodeksą taip, kad viena kardomojo kalinimo (suėmimo) diena būtų prilyginta dviem laisvės atėmimo dienoms.

 2012 m. pirmą kartą Komisijos darbe buvo apskųstas teismui jos sprendimas nepripažinti kreipimosi peticija. Komisijos sprendimą Vilniaus apygardos administraciniams teismui  apskundė Rimantas Astrauskas ir Linutė Skliutienė.  Vilniaus apygardos administracinis teismas 2012 m. rugsėjo 3 d. išnagrinėjo šių pareiškėjų skundą ir, vadovaudamasis Administracinių bylų teisenos įstatymo 85-87 straipsniais, 101 straipsnio 1 punktu, nutarė „bylą pagal pareiškėjų Rimanto Astrausko, Linutės Skliutienės skundą nutraukti“, tačiau pareiškėjai šį sprendimą apskundė Lietuvos Vyriausiajam administraciniam teismui, kuris 2012 m. lapkričio 16 d. nutarė „pareiškėjų Rimanto Astrausko ir Linutės Skliutienės atskirąjį skundą tenkinti iš dalies. Vilniaus apygardos administracinio teismo 2012 m. rugsėjo 3 d. nutartį panaikinti ir perduoti klausimą pirmosios instancijos teismui nagrinėti iš naujo. 
Tokį sprendimą Vyriausiasis administracinis teismas priėmė, motyvuodamas tuo, kad Konstitucijos 30 straipsnio 1 dalyje įtvirtintas konstitucinis teisminės gynybos principas yra universalus; teisę į teisminę pažeistų konstitucinių teisių ir laisvių gynybą turi kiekvienas asmuo, manantis, kad jo teisės ar laisvės pažeistos; asmeniui jo pažeistų teisių gynyba teisme garantuojama nepriklausomai nuo jo teisinio statuso; asmenų pažeistos teisės ir teisėti interesai teisme turi būti ginami nepriklausomai nuo to, ar jie yra tiesiogiai įtvirtinti Konstitucijoje, ar ne; teisė kreiptis į teismą yra absoliuti; šios teisės negalima apriboti ar paneigti; asmens konstitucinė teisė kreiptis į teismą negali būti dirbtinai suvaržoma, taip pat negali būti nepagrįstai pasunkinama ją įgyvendinti; jeigu būtų neužtikrinta asmens konstitucinė teisė kreiptis į teismą, būtų nepaisoma ir visuotinai pripažinto bendrojo teisės principo ūbiius, ibi remedium - jeigu yra kokia nors teisė (laisvė), turi būti ir jos gynimo priemonė; tokia teisinė situacija, kai kuri nors asmens teisė ar laisvė negali būti ginama, taip pat ir teismine tvarka, nors pats tas asmuo mano, kad ši teisė ar laisvė yra pažeista, pagal Konstituciją yra neįmanoma, Konstitucija jos netoleruoja (Konstitucinio Teismo 2010 m. gegužės 13 d. nutarimas).

Taigi atsižvelgdama į tai, kad Konstitucijoje įtvirtinta asmens, kurio konstitucinės teisės ar laisvės pažeidžiamos, teisė kreiptis į teismą suponuoja ne tik tai, kad tokiais atvejais asmens teisės, laisvės, teisėti interesai bei teisėti lūkesčiai turi ir gali būti apginti aiškinant Konstituciją ir tiesiogiai taikant jos nuostatas, bet ir tai, kad tokią gynybą turi užtikrinti teismai, bei vadovaudamasi Administracinių bylų teisenos įstatymo (toliau – ABTĮ) 101 straipsnio 1 punktu, tiesiogiai nurodančiu, kad teismas nutraukia bylą, jeigu byla nepriskirtina administracinių teismų kompetencijai, išskyrus atvejus, kai byla teisminga bendrosios kompetencijos teismui, teisėjų kolegija padarė išvadą, kad Vilniaus apygardos administracinis teismas, pripažinęs, jog Seimo Peticijų komisijos sprendimų teisėtumo ir pagrįstumo klausimai nepatenka į administracinių teismų kompetencijos ribas, privalėjo nustatyti, kokia tvarka taikytina pareiškėjų teisės į teisminę gynybą įgyvendinimui ir perduoti bylą ja nagrinėti. Pagal ABTĮ 21 straipsnio 3 dalį, kai administraciniam teismui kyla abejonių, ar byla teisminga bendrosios kompetencijos ar administraciniam teismui, bylos rūšinio teismingumo klausimus rašytinio proceso tvarka išsprendžia speciali teisėjų kolegija.

2012 m. lapkričio 14 d. konstatavus, kad pirmosios instancijos teismas netinkamai taikė ABTĮ normas ir dėl to galėjo būti priimtas neteisėtas procesinis sprendimas nutraukti administracinę bylą pagal pareiškėjų Rimanto Astrausko ir Linutės Skliutienės skundą, Lietuvos Vyriausiasis administracinis teismas 2012 m. rugsėjo 3 d. nutartį panaikino ir bylą grąžino tam pačiam teismui nagrinėti iš naujo. Nutartis neskundžiama.

Komisija gavo Vilniaus apygardos administracinio teismo šaukimą dalyvauti nagrinėjant šią bylą 2013 m. vasario 5 d., tačiau Komisija, vadovaudamasi ABTĮ 16 straipsnio 2 dalyje įtvirtinta imperatyvia norma, kad administracinių teismų kompetencijai nepriskiriama tirti Respublikos Prezidento, Seimo, Seimo narių, Ministro Pirmininko, Vyriausybės (kaip kolegialios institucijos) veiklos ir atsižvelgdama į tai, kad Komisija savo raštuose Vilniaus apygardos administraciniam teismui ir Lietuvos Vyriausiajam administraciniam teismui prašė Teismo bylą nutraukti, paprašė bylą nagrinėti Komisijai nedalyvaujant.
 Kartu būtina pažymėti, kad Seimas iki šios dienos dar nėra priėmęs sprendimo dėl Konstitucinio Teismo 2006 m. sausio 26 d. nutarimo, kad Peticijų įstatymo 10 straipsnio 4 dalies nuostata „sprendimas atsisakyti tenkinti skundą yra galutinis ir neskundžiamas“ ta apimtimi, kuria įtvirtinta, jog asmuo, manantis, kad Seimo, savivaldybės tarybos sprendimas atsisakyti tenkinti skundą dėl peticijų komisijos sprendimo nepripažinti kreipimosi peticija ar peticijos nepriimti nagrinėti nėra grindžiamas Lietuvos Respublikos peticijų įstatyme ar kituose įstatymuose nustatytais pagrindais arba yra grindžiamas tokiais pagrindais, kurie nėra nustatyti Lietuvos Respublikos peticijų įstatyme ar kituose įstatymuose, negali tokio sprendimo apskųsti teismui, prieštarauja Lietuvos Respublikos Konstitucijos 30 straipsnio 1 daliai, 33 straipsnio 2 ir 3 dalims.   Iki šiol ši nuostata nėra pakeista taip, kad ji neprieštarautų Konstitucijai.
Komisija 2012 m. taip pat gavo 302 skundus, prašymus, pasiūlymus ir kitokius raštus bei laiškus. 2012 m. iš viso Komisija gavo 343 raštus, atsakyta į visus Komisijos gautus laiškus, skundus, kreipimusi, peticijas, taip pat buvo parengti 528 raštai, atsakymai į pareiškimus, skundus, prašymus. 

Nors Peticijų įstatymas aiškiai skelbia, kad Komisija nenagrinėja skundų, pareiškimų ir pasiūlymų, į visus laiškus buvo detaliai atsakyta ir paaiškinta arba jie buvo persiųsti kitoms institucijoms, kurių kompetencijai priklausė spręsti laiškuose išdėstytas problemas. 

Komisijai taip pat dažnai skambino piliečiai, prašydami paaiškinti Peticijų įstatymo nuostatas, pasiteirauti vienu ar kitu klausimu.  

Nagrinėjant peticijas, į posėdžius, vadovaujantis Peticijų įstatymo 5 straipsniu, visada yra kviečiami pareiškėjai. Labai dažnai jie atvyksta ir aktyviai dalyvauja  posėdžiuose. 

Nagrinėjant peticijoje pateiktus pasiūlymus, konsultuodami, teikdami išvadas, savo nuomones bei kitą medžiagą, Komisijai labai geranoriškai talkina kai kurie Seimo komitetai, Seimo kanceliarijos Teisės departamentas, ministerijos, kai kurie ekspertai ir konsultantai. Deja, anksčiau Komisijai aktyviai talkinęs Teisės institutas 2012 m., motyvuodamas tuo, kad yra labai užimtas, atsisakė toliau teikti savo nuomonę dėl peticijose pateiktų pasiūlymų. Peticijų įstatymo 6 straipsnio 2 dalis nustato, kad vykdydamos Peticijų įstatymo nustatytas funkcijas, peticijų komisijos turi teisę pasitelkti specialistų (ekspertų), kreiptis į valstybės institucijas, mokslo bei studijų institucijas, švietimo įstaigas su prašymu pateikti išvadas ir kitokią reikiamą medžiagą, pakviesti į savo posėdžius valstybės institucijų, išskyrus teismų, atstovus iš anksto su jais suderintu laiku ir išklausyti jų informaciją. Deja, ne visada šios nuostatos yra paisoma.
PRIDEDAMA: 70 lapų.  

